|  |
| --- |
| **Budapest Főváros VII. kerület Erzsébetváros Önkormányzata**  **Bárdi Zsuzsanna alpolgármester Bónus Éva önkormányzati képviselő  Sáli Annamária Momentum frakcióvezető** |

Iktatószám:

Napirendi pont: ….

**ELŐTERJESZTÉS**

A Képviselő-testület 2022. december 7 - ei

rendes ülésére

|  |  |
| --- | --- |
| **Tárgy:** | Javaslat Budapest Főváros VII. Kerület Erzsébetváros Önkormányzata Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosítására |

**Készítette:**

Kaszás Tamás

alpolgármesteri referens

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni**.

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Belső-Erzsébetváros egyik legégetőbb problémáját az ún. bulinegyed okozta kihívások jelentik. Ezek közül is kirívóan sok gondot okoznak a szervezett kocsmatúrák, amelyek keretében esetenként több tucat vagy akár 80-100 ember hosszú, tömött sorokban vonul egyik vendéglátóhelyről a másikba. Ezek a csoportok már alkoholfogyasztás nélkül is megnehezítik a belvárosi szűk utcákon való közlekedést, zavarják a teraszokon ülők vagy a munkahelyről, óvodából, iskolából hazafele tartó helyi lakók nyugalmát.

A közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) hatályos rendeletünk már jelenleg is a közösségi együttélés szabályaival ellentétes magatartásnak minősíti és szankcionálja a kocsmatúrák szervezését és vezetését. Jelenleg azonban ez a szankcionálás csak a sétát szervező és vezető személyekre tér ki. Indokoltnak látjuk, hogy a szervező és vezető  mellett a résztvevőket is szankcionáljuk, tekintettel arra, hogy a kocsmatúrán résztvevők is részesei a közösségi együttélés szabályait sértő, a kocsmatúrán nem résztvevő helyi lakók, gyalogosok, helyben dolgozó polgárok nyugalmát megzavaró, magatartásnak.

Fontosnak tartjuk azt is, hogy a kocsmatúra definíciója, ami jelenleg olyan szervezett vagy vezetett séta, amelynek részeként a csoport tagjai egymást követően kettő vagy több vendéglátó üzletet keresnek fel – szintén módosításra kerüljön. Mivel a túrán részt vevő személyek már adott esetben akár az első helyszínen vagy akár az első helyszínre vonulva is megvalósítják a közösség nyugalmát megzavaró magatartást, így indokoltnak látjuk, hogy a 7.pont szövegszerű pontosítását.

Javasoljuk tehát, hogy a minél hatékonyabb helyszíni eljárások lefolytatása érdekében a szankcionálható személyek, valamint a közterület használatával, rendjével kapcsolatos szabályok megsértésének körét kibővítsük, továbbá a kocsmatúra definícióját pontosítsuk.

Kérjük a Tisztelt Képviselő-testületet az előterjesztés megtárgyalására és a rendelet-tervezet  elfogadására.

**Hatásvizsgálat**

A Budapest Főváros VII. Kerület Erzsébetváros Önkormányzata Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1.  **A jogszabály társadalmi, gazdasági, költségvetési hatásai**A Rendelet 6. § (6) és (7) pontjának kiegészítése azért szükséges, mivel ezzel a szankcionálható személyek, valamint a közterület használatával, rendjével kapcsolatos szabályok megsértésének köre kibővül, továbbá a definíció pontosításával hatékonyabbá válik a helyszíni eljárások lefolytatása.

2.      **A jogszabály környezeti és egészségi következményei**A Rendelet módosításának környezeti és egészségi következményei nincsenek.

3.      **A jogszabály adminisztratív terheket befolyásoló hatásai**A Rendelet módosítása nem eredményez jelentős többlet adminisztratív feladatokat.

4.      **A jogszabály megalkotásának szükségessége, a jogalkotás elmaradásának várható következményei**A Rendelet módosítására törvényi kötelezés nincs, a jogalkotás esetleges elmaradása jogsértést nem okoz.

5.      **A jogszabály alkalmazásához szükséges személyi, szervezeti, tárgyi és pénzügyi feltételek**A Rendelet módosítása többlet személyi vagy tárgyi feltételt, valamint többlet pénzügyi forrást nem igényel.

Budapest, 2022. november 17.

**Bárdi Zsuzsanna Sáli Annamária Bónus Éva**  
 alpolgármester frakcióvezető önkormányzati képviselő

Mellékletek: rendelet-tervezet