|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület** **2022. december 7-ei rendes ülésére**

|  |  |
| --- | --- |
| **Tárgy:** | Javaslat Budapest Főváros VII. kerület Erzsébetváros Önkormányzata Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. ( II.18.) önkormányzati rendeletének módosítására |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

## Az Erzsébetváros Önkormányzata által nyújtott szociális támogatásokra vonatkozó szabályokat a a szociális támogatások és szociális szolgáltatások, valamint a pénzbeli,természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016 (II.18) önkormányzati rendelet (továbbiakban: Rendelet) rögzíti. A rendeletben meghatározott támogatásokra vonatkozó rendelkezések felülvizsgálatát az igénybevételi adatok, a felhasznált költségvetési fedezet és az év közben szerzett tapasztalatok alapján elvégezte a Humánszolgáltató Iroda, melynek eredményeképen a rendelettervezet a 2022. szeptember 21. napján megtartott képviselő-testületi ülésen megtárgyalásra és elfogadásra került.

A 2022. szeptember 22-én hatályba lépett rendelet ismételt módosítása azért vált szükségessé, mert a támogatási kérelmek befogadását követően az Iroda azt tapasztalta, hogy egyes támogatási formáknál a jogosultsági feltételeket módosítani szükséges, az igénybe vételt pedig egyszerűsíteni annak érdekében, hogy az ügyfelek gördülékenyebben tudják teljesíteni a szolgáltatás igénybevételéhez előírt feltételeket.

Mindezeket figyelembe véve az Iroda javasolja a jelenleg hatályos Rendelet módosítását az alábbiak szerint:

* A Rendelet **hatásköri és eljárási rendelkezéseiről** szóló 6. § (5) bekezdésének e) pontja törlésre kerül, így az adósságkezelési szolgáltatást nyújtó és a szolgáltatásban részesülő ügyfelek gördülékenyebben tudják teljesíteni a szolgáltatáshoz kapcsolódó feltételeket.
* Az **átmeneti vagy tartós létfenntartási gondhoz nyújtott települési támogatás**ról szóló 9. § (3) bekezdésének c) pontjában felsorolt feltételek között szerepel a nyugdíj előtti munkanélküli segély megnevezés, mely elnevezést indokolt a jogszabályi megnevezéshez igazítani, így a módosítást követően a nyugdíj előtti álláskeresési segély elnevezés fog szerepelni a jelölt pontban.
* A lakásfenntartási települési támogatásokon belül a **díjhátralékkal nem rendelkező háztartások részére nyújtott lakásfenntartási támogatás**ról szóló 13. § (2) bekezdésének b) pontja kiegészül azzal, hogy a kérelmező nem rendelkezhet hátralékkal az EVIN Zrt. felé sem, továbbá a 13. § (13) bekezdése módosításra kerül annyiban, hogy a támogatás folyósításául szolgáló számlabemutatási kötelezettség teljesítésének legkésőbb minden hónap utolsó munkanapjáig kell eleget tennie az ügyfélnek.
* A lakásfenntartási települési támogatásokon belül **a díjhátralékkal rendelkező háztartások részére nyújtott lakásfenntartási támogatás**ról szóló 13/A. § (13) bekezdés a)-b) pontjai szintén kiegészítésre kerülnek azzal, hogy a támogatás folyósításául szolgáló számlabemutatási kötelezettség teljesítésének legkésőbb minden hónap utolsó munkanapjáig kell eleget tennie az ügyfélnek.
* A **gyógyszerkiadásokhoz és gyógyászati segédeszköz vásárláshoz nyújtott települési támogatás** vonatkozásában a 14. § (4) bekezdésében a gyógyszertámogatás éves kerete jelenleg tévesen 72.000 Ft összegben van feltüntetve, melynek tekintetében adminisztratív jellegű javítás szükséges. Az éves támogatási keret helyesen 120.000 Ft.
* A **rezsitámogatás**ról rendelkező 22. § (1) bekezdése módosításra kerül, miután a mindennapi gyakorlat azt mutatja, hogy a jelenleg hatályos rendelkezések értelmében a két gyermeket nevelő szülők, valamint a kétszemélyes háztartásban együtt élő egyenesági hozzátartozók jelenleg kiszorulnak a támogatási forma igényléséből.

A rendszeres gyermekvédelmi kedvezmény megállapításának nem feltétele, hogy a kérelmező lakástulajdonos, haszonélvező, vagy bérlő legyen egy ingatlan vonatkozásában, ugyanakkor a rezsitámogatás megállapításának feltételei között azonban szerepel a 22. § (1) bekezdésében. Erre való tekintettel a Rendelet 22. § (6) bekezdésének d) pontját, mely szerint a rendszeres gyermekvédelmi kedvezményben részesülők számára automatikusan megállapítható a rezsitámogatás, szükséges hatályon kívül helyezni. A 22.§ egy új (6a) bekezdéssel egészülne ki, mely szerint a rendszeres gyermekvédelmi kedvezményben részesülők esetében hivatalból indított eljárás keretében kerülhetne megállapításra a rezsitámogatás, amennyiben a támogatásban részesülő lakástulajdonos, haszonélvező vagy bérlő.

**Hatásvizsgálat**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A Rendelet további módosításával a jövedelemhatárok és a támogatási összegek emelésével a társadalmi, gazdasági változásokra kíván az Önkormányzat reagálni, valamint a rászoruló kerületi lakosokat nagyobb eléréssel, hatékonyabban szeretné segíteni.

**2. A jogszabály környezeti és egészségi következményei**

A Rendelet végrehajtásának nincs a környezetre vagy az egészségre gyakorolt közvetlen hatása.

**3. A jogszabály adminisztratív terheket befolyásoló hatásai**

A Rendelet módosítása néhány támogatás igényléséhez benyújtandó kérelem nyomtatvány aktualizálása tekintetében jelenthet a hatálybalépést követően időszakos többletfeladatot.

**4. A jogszabály megalkotásának szükségessége, a jogalkotás elmaradásának várható következményei**

A jogalkotás szükségességét a módosítás óta szerzett gyakorlati tapasztalatok összegzése, vizsgálata indokolja.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás nem igényel többlet pénzügyi forrást.

***Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására.***

Budapest, 2022. november 16.

**Niedermüller Péter**

**polgármester**

Melléklet:

* Rendelettervezet