**Budapest Főváros VII. Kerület Erzsébetváros Önkormányzata Képviselő-testületének**

**…/2022. (XII.7.) önkormányzati rendelete**

**Budapest Főváros VII. Kerület Erzsébetváros Önkormányzat Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) rendeletének módosításáról**

Budapest Főváros VII. kerület Erzsébetváros Önkormányzat Képviselő-testülete az Alaptörvény 32. cikk (2) bekezdésében meghatározott jogkörében, Budapest Főváros VII. Kerület Erzsébetváros Önkormányzata Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) rendelete módosításáról a következőket rendeli el:

**1. §**

Budapest Főváros VII. Kerület Erzsébetváros Önkormányzat Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet (a továbbiakban: Rendelet) 6. § (6) és (7) bekezdése helyébe a következő rendelkezések lépnek:

*„(6) A közösségi együttélés alapvető szabályaival ellentétes magatartást valósít meg, aki kocsmatúrát közterületen szervez, vezet, azon részt vesz.*

*(7) A (6) bekezdés értelmében kocsmatúra a szervezett vagy vezetett olyan séta, amelynek részeként a csoport tagjai egymást követően vendéglátó üzleteket keresnek fel azzal a céllal, hogy ott szeszes italt fogyasszanak, függetlenül attól, hogy a séta deklarált célja, programja éjszakai idegenvezetés, ismerkedés, csapatépítés, vagy más szabadidős tevékenység.”*

**2. §**

Ez a rendelet 2023. január 1-jén lép hatályba, és a hatályba lépését követő napon hatályát veszti.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2022. ………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth László**

**jegyző**

**Általános indokolás**

A minél hatékonyabb helyszíni eljárások lefolytatása érdekében indokolt a szankcionálható személyek, valamint a közterület használatával, rendjével kapcsolatos szabályok megsértésének körét kibővíteni.

**Részletes indokolás**

**1. §**

Kiegészülnek azon rendelkezések, amelyek a szankcionálható személyek körét képzik.

**2. §**

A rendelet hatályba lépésének időpontjáról rendelkezik.