|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2022. december 7 - ei

rendes ülésére

|  |  |
| --- | --- |
| **Tárgy:** | Az ERöMŰVHÁZ Nonprofit Kft. 2023. évi Közszolgáltatási tervének elfogadása, valamint javaslat kedvezményes terembérleti díj alkalmazására |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

A muzeális intézményekről, a nyilvános könyvtári ellátásáról és a közművelődésről szóló 1997. évi CXL. törvény 76. §-a alapján kötelezően ellátandó közfeladataként az Önkormányzat a helyi közművelődési feladatokat az ERöMŰVHÁZ Nonprofit Kft-vel (a továbbiakban: Kft.) kötött közszolgáltatási keretszerződés alapján biztosítja. A Képviselő-testület 468/2016. (XII.15.) számú határozatával új közszolgáltatási szerződést kötött a Kft-vel. A Kft. a feladatellátással kapcsolatban a felmerült kiadásai fedezeteként, a feladatellátásához kapcsolódó bevételeit meghaladó mértékben jogosult kompenzációra.

A közszolgáltatási keretszerződés IV. 2. pontja alapján a Kft. a szerződés szerinti feladatok ellátására közszolgáltatási tervet készít, melynek figyelembevételével az Önkormányzat és a Kft. a szerződés kiegészítéseként minden év december 31. napjáig a következő évi kompenzációs keretösszeg meghatározására megállapodást köt.

A szerződés IV. 2.1. pontja határozza meg a közszolgáltatási terv minimális követelményeit, így ennek keretében szükséges bemutatni a tervezett programokat, rendezvényeket, a közszolgáltatási szerződés ellátásával kapcsolatos tervezett kiadásokat és bevételeket, a finanszírozási tervet, valamint a feladatellátás személyi, tárgyi és szakmai feltételekeit. A Kft. által elkészített 2023. évi Közszolgáltatási és Pénzügyi terv a *határozati javaslat 1. számú mellékletét képezi.*

A 2023. évi Közszolgáltatási terv bemutatja a közművelődési közfeladatok tervezett ellátásának formáit, amely négy helyszínen, a K11 Művészeti és Kulturális Központban, a Róth Miksa Emlékház és Gyűjteményben, a Hernád Házban, valamint az Erzsébetvárosi Zsidó Történeti Tárban valósulnak meg, továbbá bemutatja a Róth Miksa Emlékház és Gyűjtemény, a Hernád Házban kialakított mozitörténeti gyűjtemény, valamint a Csányi u. 5-ben lévő Zsidó Történeti Tár szakmai koncepcióját.

Az ERöMŰVHÁZ kiemelt célja, hogy olyan kulturális szolgáltatásokat és élményeket nyújtson, amelyek aktív részvételt és jelenlétet igényelnek. A 2023. évi prioritások között szerepel az is, hogy a több funkciót is ellátó K11 Művészeti és Kulturális Központ fiatalos lendületű, kulturális élménytérré váljon. Ennek megvalósítása érdekében a kommunikációs és promóciós felületek fejlesztése, továbbá a dekoráció és egy állandó büfé-kávézó szolgáltatás kialakítása is szerepel a jövő évi tervek között.

A művelődési lehetőségeket kínáló, valamint a helyi közösségek erősítését célzó programok között szerepel filmklub, könnyűzenei klub megszervezése, az olvasás népszerűsítését célzó programok, kortárs tehetségek bemutatkozása, művészetterápiás foglalkozások, múzeumpedagógiai foglalkozások, filmes alkotótábor, a zsidó kultúra köré szerveződő klubok és séták megszervezése, Kodolkó-séták és Rejtő-klub, ismeretterjesztő „kocka” klub beindítása.

A jeles napokról való megemlékezések mellett a magyar próza népszerűsítése érdekében szervezett programokon túl be kívánnak kapcsolódni a Petőfi Emlékév, valamint a Nemes Nagy Ágnes centenárium programjaiba is. Csak úgy mint a Budapest 150 emlékév, a Budapest100, a Táncházak éjszakája, a Múzeumok Majálisa, Múzeumok Éjszakája, a Cigányzenék Éjszakája programsorozatába is. Terézváros Önkormányzatával történő együttműködés keretében valósulna meg jövő nyáron a Király Nap.

Az egész életre kiterjedő tanulás lehetőségének biztosítása keretében különböző témájú workshopok, mentálhigiénés előadások, szépkorúak tornája, múzeumpedagógiai foglalkozások, ismeretterjesztő előadások szerepelnek a tervek között.

2022. őszén a Thököly út 32. szám alatt megnyílott Kultúr-pont Erzsébetváros Kultúrnegyed találkozópontját hivatott biztosítani, amely teret adhat a kerületi vállalkozások fejlesztéséhez továbbképzések, workshopok keretében, továbbá találkozási pontot is biztosít a kulturális munkát végző kerületi dolgozók és a kerületi lakosok számára.

A Képviselő-testület 249/2022. (X.19.) számú határozata alapján a Róth Miksa Emlékház és Gyűjtemény 2023. március 31-ig zárva tart, ennek ellenére a kerületi séták és kültéri programok keretében továbbra is szervez programokat az érdeklődő közönség számára.

A 2023. évi feladatok ellátásához a Kft. **48.989 ezer Ft saját bevétellel** és **425.535 ezer Ft kiadással** számolt, amely alapján **376.546 eFt összegű kompenzációra jogosult**. A Közszolgáltatási és pénzügyi tervet a Kft. Felügyelő Bizottsága 2/2022. (10.26.) számú határozatával fogadta el *(előterjesztés 1. számú melléklete).*

**II.**

Az ERöMŰVHÁZ Nonprofit Kft. három telephelyén (K11, Csányi5 és a Róth Miksa Emlékház és Gyűjtemény) terembérleti lehetőséget biztosít az egyes helyiségek szabad kapacitásának függvényében. A helyiségeket számos esetben kerületi civil szervezetek, valamint az erzsébetvárosi nemzetiségi önkormányzatok veszik igénybe.

Az ERöMŰVHÁZ Nonprofit Kft. az önköltség számítás elvei alapján határozta meg bérleti díjait a gazdaságos működtetés érdekében. Azonban ezek az összegek a civil szférában működő szervezetek számára igen nagy anyagi terhet jelentenek, továbbá a kerületben működő nemzetiségi önkormányzatok is évi több alkalommal is igénybe veszik ezeket a helyiségeket programjaik megvalósításához.

Erre tekintettel javaslom, hogy az ERöMŰVHÁZ Nonprofit Kft. K11 és Csányi5 telephelyein a civil szervezetek és a nemzetiségi önkormányzatok kedvezményes bérleti díj ellenében vehessék igénybe az egyes helyiségeket, azzal a megkötéssel hogy a terembérleti igények kielégítése az ERöMŰVHÁZ Nonprofit Kft. közfeladat ellátását nem veszélyeztetheti. A Róth Miksa Emlékház és Gyűjteményben alkalmazott bérleti díjakra vonatkozóan kedvezményes díjra nem teszek javaslatot, tekintettel arra, hogy ott más jellegű igények (pl. filmforgatás) érkeznek.

A jelenlegi díjakat és igénybevehető kedvezményeket, továbbá a javasolt kedvezményeket az alábbi táblázatban foglaltuk össze:

|  |  |  |  |  |
| --- | --- | --- | --- | --- |
| **Telephely/helyiség** | **Teljes díj** | **Jelenleg kedvezményes díjra jogosultak köre és összege** | **Javasolt kedvezményes díjra jogosultak köre és összege** | |
| A kerületben székhellyel rendelkező civil szervezet | A kerületben székhellyel rendelkező, vagy az erzsébetvárosi civil szervezetek nyilvántartásában szereplő szervezet és az erzsébetvárosi nemzetiségi önkormányzatok | Az előbbi kategóriába nem tartozó civil szervezet |
| **K11** | | | | |
| Nagyterem | 20 000 Ft/óra | 18 000 Ft/óra | 4 000 Ft/óra | 5 000 Ft/óra |
| Udvar | 20 000 Ft/óra | 18 000 Ft/óra |
| Emeleti (ablakos) kiállító terem | 7 000 Ft/óra | - |
| **Csányi 5.** | | | | |
| Átrium | 20 000 Ft/óra | - | 4 000 Ft/óra | 5 000 Ft/óra |
| Kávézó | 9 000 Ft/óra | - |

Kérem a Tisztelt Képviselő-testületet az előterjesztés megtárgyalására és a határozati javaslatok elfogadására.

**Határozat javaslatok**

**Budapest Főváros VII. kerület Erzsébetváros Önkormányzata Képviselő-testületének .../2022. (XII.07.) határozata az ERöMŰVHÁZ Nonprofit Kft. 2023. évi közszolgáltatási tervének elfogadásáról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy az ERöMŰVHÁZ Nonprofit Kft-vel közművelődési feladatok ellátására kötött közszolgáltatási keretszerződés alapján

1. **elfogadja** az ERöMŰVHÁZ Nonprofit Kft. közszolgáltatási keretszerződéshez kapcsolódó **2023. évi Közszolgáltatási Tervét és Pénzügyi Tervét** a határozat *1. számú melléklete* szerint.
2. a **2023. évre** vonatkozóan a közszolgáltatási szerződésben vállalt feladatokra **376.546 ezer Ft** **kompenzációs keretösszeget állapít meg**, amelyből az ERöMŰVHÁZ Nonprofit Kft. üzleti terve alapján **323.196 ezer Ft működési célú**, **53.350 ezer Ft program célú** komenzációs keretösszeg. A működési és a program célú kiadások között 20 % eltérés megengedett.
3. felhatalmazza a Polgármestert a határozat *2. számú melléklete* szerinti szerződés aláírására.

**Felelős**: Niedermüller Péter polgármester  
**Határidő**: 2022. december 20.

**2.**

**Budapest Főváros VII. kerület Erzsébetváros Önkormányzata Képviselő-testületének .../2022. (XII.07.) határozata az ERöMŰVHÁZ Nonprofit Kft. kedvezményes terembérleti díjainak meghatározásáról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. az ERöMŰVHÁZ Nonprofit Kft. Király u. 11. szám, valamint Csányi u. 5. szám alatti telephelyén igénybevehető helyiségekre vonatkozó kedvezményes bérleti díjat 2023. január 1. napjától visszavonásig valamennyi bérelhető helyiség tekintetében egységesen az alábbiak szerint határozza meg:
2. VII. kerületi székhellyel rendelkező vagy az erzsébetvárosi civil szervezetek nyilvántartásában szereplő szervezet és az erzsébetvárosi nemzetiségi önkormányzatok 4000 Ft/óra összegű bérleti díjra,
3. az a) pontba nem tartozó civil szervezetek 5000 Ft/óra bérleti díjra jogosultak.

1. a helyiségek az ERöMŰVHÁZ Nonprofit Kft. szabad kapacitásának függvényében adhatóak bérbe és a közművelődési közfeladat ellátását nem veszélyeztethetik.
2. felkéri az ERöMŰVHÁZ Nonprofit Kft. ügyvezetőjét a határozatban foglaltak alkalmazására.

**Felelős:** Niedermüller Péter polgármester

**Határidő:** 2022. december 10.

Budapest, 2022. november 17.

**Niedermüller Péter**

polgármester

Mellékletek:

Előterjesztés melléklete:

1. számú melléklet: Felügyelő Bizottság határozata

Határozat melléklete:

1. számú melléklet: 2023. évi Közszolgáltatási Terv

2. számú melléklet: 2023/1. számú kiegészítő szerződés tervezet